୨ ଗୋରୁ ବୋଝେଇ କଣ୍ଟେନର ଜବତ, ୫ ଗିରଫ\nକଟକ ଅଫିସ, ୧୧|୧- ବେଆଇନ ଭାବେ ଗୋରୁ ଚାଲାଣବେଳେ ଗୁରୁବାର ରାତିରେ ଚୌଦ୍ୱାର ଓ ଜଗତପୁର ଥାନା ପୋଲିସ ମିଳିତ ଭାବେ ଚଢ଼ାଉ କରି ୧୬ ନଂ. ଜାତୀୟ ରାଜପଥର ବିରୂପା ପୋଲ ଉପରୁ ଦୁଇଟି ଗୋରୁ ବୋଝେଇ କଣ୍ଟେନରକୁ ଜବତ କରିଛି।\n୨ ଗୋରୁ ବୋଝେଇ କଣ୍ଟେନର ଜବତ, ୫ ଗିରଫ\t January 11th, 08:25 AM January 11th, 08:25 AM\nକଟକ ଅଫିସ, ୧୧|୧- ବେଆଇନ ଭାବେ ଗୋରୁ ଚାଲାଣବେଳେ ଗୁରୁବାର ରାତିରେ ଚୌଦ୍ୱାର ଓ ଜଗତପୁର ଥାନା ପୋଲିସ ମିଳିତ ଭାବେ ଚଢ଼ାଉ କରି ୧୬ ନଂ. ଜାତୀୟ ରାଜପଥର ବିରୂପା ପୋଲ ଉପରୁ ଦୁଇଟି ଗୋରୁ ବୋଝେଇ କଣ୍ଟେନରକୁ ଜବତ କରିଛି। ଉକ୍ତ କଣ୍ଟେନରଗୁଡିକରୁ ମୋଟ ୧୭୬ ଗୋରୁଙ୍କୁ ଉଦ୍ଧାର କରାଯାଇଥିବାବେଳେ ୩ ଗୋରୁ ମରିଯାଇଥିବା ଜଣାପଡିଛି। ଏ ନେଇ ଜଗତପୁର ଥାନା ପୋଲିସ ଏକ ମାମଲା ୭/୧୯ ରୁଜୁ କରିବା ସହ ଗୋରୁ ଚାଲାଣରେ ସମ୍ପୃକ୍ତ ୫ଜଣଙ୍କୁ ପୋଲିସ ଗିରଫ କରିଛି। ସେମାନେ ହେଲେ ଖୋର୍ଦ୍ଧା ଜିଲା ବେଗୁନିଆ ଅଞ୍ଚଳର ଛବି ନାୟକ, ଏସ୍.କେ. କବିର, ନୟାଗଡ଼ ଗଡ଼ବାଣୀକିଲୋ ଅଞ୍ଚଳର ଅବଦୁଲ ରଫୁଦ୍ଦିନ ଖଁା, ବିଶାଖାପାଟଣାର ମହମ୍ମଦ ଇବ୍ରାହିମ୍ ଓ କଲିକତା ହାଓଡ଼ା ଅଞ୍ଚଳର ବିକାଶ ମଲିକ।\nପୋଲିସ ସୂଚନାନୁସାରେ, ଖୋର୍ଦ୍ଧା ଜିଲା ବେଗୁନିଆ ଅଞ୍ଚଳରୁ କଲିକତା ଖଡ଼ଗପୁରକୁ ଗୋରୁ ଚାଲାଣ କରାଯାଉଥିବା ସମ୍ପର୍କରେ ଖବର ମିଳିଥିଲା। ଜଗତପୁର ଓ ଚୌଦ୍ୱାର ଥାନାର ଏକ ମିଳିତ ପୋଲିସ ଟିମ୍ ଜାତୀୟ ରାଜପଥରେ ଜଗି ରହିଥିଲା। ଦ୍ରୁତଗତିରେ ସନ୍ଦେହଜନକ ଅବସ୍ଥାରେ ଯାଉଥିବା ଦୁଇଟି କଣ୍ଟେନର (ଟିଏସ୍୧୨ୟୁଏ-୪୮୦୮ ଓ ଟିଏସ୍୧୨ୟୁଏ-୫୫୮୯)କୁ ପୋଲିସ ଟିମ୍ ବିରୂପା ବ୍ରିଜ ଉପରେ ଅଟକାଇ ଯାଞ୍ଚ କରିବାରୁ ଗୋରୁ ଚାଲାଣ ହେଉଥିବା ଜଣାପଡିଥିଲା। ଜୀବନ୍ତ ଅବସ୍ଥାରେ ଉଦ୍ଧାର ଗୋରୁଙ୍କୁ ଚୌଦ୍ୱାର ଥାନା ଅନ୍ତର୍ଗତ ମଙ୍ଗରାଜ ନଦିଗଁାସ୍ଥିତ ଗୋଶାଳାରେ ଛଡ଼ାଯାଇଛି।\nସୂଚନାଯୋଗ୍ୟ, ଖୋର୍ଦ୍ଧା ଜିଲାରୁ କଲିକତାକୁ ବେଆଇନ ଭାବେ ଗୋରୁ ଚାଲାଣ ଚାଲିଛି। ବାରମ୍ବାର ଗୋରୁଗାଡ଼ି ଧରାପଡୁଛି। ବିଭିନ୍ନ ସ୍ଥାନରେ ଗୋରୁ ସୁରକ୍ଷା କର୍ମୀମାନେ ଗୋରୁଗାଡିକୁ ଧରି ପୋଲିସ ଜିମା ଦେଇଥାନ୍ତି। ହେଲେ ଏହି କାରବାର ବନ୍ଦ ହୋଇପାରୁନି। ଗୋରୁ ମାଫିଆଙ୍କଠାରୁ ପୋଲିସ ଓ ନେତା ନିୟମିତ ବଟି ନେଇ ପରୋକ୍ଷ ସୁରକ୍ଷା ଦେଉଥିବା ଅନେକ ସମୟରେ ଅଭିଯୋଗ ହେଉଛି। ପୁଣି ଏଥିରେ ଅପରାଧୀଙ୍କ ସମ୍ପୃକ୍ତି ରହୁଥିବା ମଧ୍ୟ ନଜିର ରହିଛି। ବିଶେଷକରି ପ୍ରତି ରାତିରେ ଗୋରୁଗାଡିଗୁଡିକ ଜାତୀୟ ରାଜପଥରେ ଦ୍ରୁତଗତିରେ ଯାଇଥାନ୍ତି। ଅନେକ ସମୟରେ ଦୁର୍ଘଟଣା ମଧ୍ୟ ଘଟି ଧନଜୀବନ ହାନି ଘଟିଥାଏ। ଏହାସତ୍ତ୍ୱେ ଗୋଚାଲାଣକୁ ପୋଲିସ ସମ୍ପୂର୍ଣ୍ଣ ରୋକିବାରେ ସକ୍ଷମ ହୋଇପାରୁନି କାହିଁକି ବୋଲି ପ୍ରଶ୍ନ ଉଠୁଛି।
